Veelsydige Liandri wil ŉ chirurg wordLiandri van Zyl van Hoërskool Diamantveld in Kimberley het agt onderskeidings ingepalm in matriek. Sy het sukses behaal in Afrikaans, Engels, wiskunde, lewensoriëntering, Duits, fisiese wetenskappe, lewenswetenskappe en rekeningkunde. Sy gaan medies studeer aan die Universiteit van die Vrystaat en hoop om eendag ŉ chirurg te word. Liandri beskou haarself as ŉ optimistiese persoon en glo dat harde werk die resep vir sukses is. “Ek is ŉ hardwerkende mens wat voluit glo in my drome.” Sy beskou haar pa, Hannes, as haar rolmodel “omdat hy baie hard werk en altyd bereid is om ander te help”. Liandri is ŉ ywerige redenaar en het in matriek vierde plek behaal in ŉ provinsiale redenaarskompetisie. Hoewel sy hou van toneelspel en hokkie, is perdry haar groot liefde. Haar lewensmotto is: “Om te lewe is ŉ voorreg, daarom moet ŉ mens voluit lewe.”